
MIŠLJENJE
Odbor za ribarstvo poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
1.	prima na znanje izvješće Revizorskog suda o godišnjoj računovodstvenoj dokumentaciji Europske agencije za kontrolu ribarstva („Agencija”) za financijsku godinu 2024., godišnje izvješće o njezinu radu za 2024. te analizu i ocjenu tog izvješća koje je proveo upravni odbor Agencije;
2.	izražava zadovoljstvo aktivnostima koje je proveo Revizorski sud kao i njegovom izjavom da je računovodstvena dokumentacija Agencije za godinu koja je završila 31. prosinca 2024. u skladu s Financijskom uredbom Unije i računovodstvenim pravilima koja je usvojio računovodstveni službenik Komisije; prima na znanje opažanja Revizorskog suda u pogledu sustava upravljanja i kontrole te opetovanu upotrebu prijenosa; pozdravlja objašnjenja Agencije i njezinu predanost rješavanju tih pitanja; 
3.	konstatira da je Agencija 2024 prvotno primila 30,58 milijuna EUR doprinosa iz općeg proračuna Unije, što je povećanje od 1,61 % u odnosu na 2023.; konačni doprinos općem proračunu koji je Agencija primila nakon odobrenja izmjene proračuna iznosio je 30,79 milijuna EUR, što je konačno povećanje od 2,31 % u odnosu na 2023.; ističe da su i godišnji proračun Agencije i njezin broj zaposlenih među najnižima kad je riječ o agencijama Unije; naglašava da su se aktivnosti Agencije u međuvremenu povećale, posebno u borbi protiv nezakonitog, neprijavljenog i nereguliranog ribolova i njegovih posljedica za održivost ribolovnih resursa, gospodarstvo, suverenitet i sigurnost EU-a i njegovih najudaljenijih regija;
4.	naglašava da je Agencija primila „ostale prihode” u vrijednosti od 1,23 milijuna EUR, stoga su ukupni prihodi Agencije iznosili 32,02 milijuna EUR;
5.	potvrđuje da je Agencija u financijskoj godini 2024. uspjela provesti 99,5 % svojeg godišnjeg programa rada, u usporedbi s 98 % u 2023.; primjećuje da je Agencija uspjela provoditi svoje aktivnosti i izvršiti svoj proračun kako je i planirano; čestita Agenciji na izvršenju proračuna od 100 % kad je riječ o obvezama i primjećuje izvršenje od 76,6 % kad je riječ o plaćanjima, što predstavlja povećanje od 4 % u odnosu na 2023.; primjećuje da je, uzimajući u obzir namjenske prihode, Agencija ostvarila izvršenje od 92,3 % kad je riječ o obvezama i 76,9 % kad je riječ o plaćanjima; smatra da je takva razina izvršenja i učinkovitosti u korištenju javnih sredstava primjer dobrog upravljanja koji bi trebao motivirati druge agencije Unije, posebno u kontekstu u kojem proračunska disciplina i odgovorno korištenje sredstava moraju biti prioriteti;
[bookmark: _Hlk220419949]6.	podsjeća na pristup „nulte tolerancije” Unije prema nezakonitom, neprijavljenom i nereguliranom ribolovu i na ključnu ulogu Agencije u borbi protiv takvog ribolova te na ključan doprinos Agencije provedbi zajedničke ribarstvene politike; u tom pogledu žali zbog toga što zbog isteka okvirnog ugovora i kašnjenja ugovora o zajedničkoj nabavi s Frontexom nije bilo moguće unajmiti niti jednu letjelicu s nepomičnim krilima; upozorava da prestanak mogućnosti korištenja tih letjelica ograničava stvarnu operativnu sposobnost EFCA-e za učinkovitu borbu protiv nezakonitog, neprijavljenog i nereguliranog ribolova; zahtijeva da se ti postupci preispitaju kako bi se izbjegli prekidi koji pogoduju nezakonitim aktivnostima ribolova u europskim vodama; napominje da su se troškovi zakupa odobalnih ophodnih plovila smanjili za 2,5 %;
7.	naglašava da je, unatoč aktualnim naporima, nezakoniti, neprijavljeni i neregulirani ribolov i dalje ozbiljan izazov u vodama EU-a, kojim se narušava konkurentnost te ugrožava održivost ribljih stokova i gospodarska održivost sektora ribarstva EU-a i obalnih zajednica; ističe hitnu potrebu za jačanjem kapaciteta za zračni i pomorski nadzor i praćenje, osiguravanjem učinkovitih i razmjernih sustava kontrole i inspekcije te pružanjem ciljane potpore i osposobljavanja nacionalnim tijelima i lokalnim obalnim zajednicama kako bi se učinkovito otkrile, spriječile i suzbile aktivnosti nezakonitog, neprijavljenog i nereguliranog ribolova u svim vodama EU-a;
8.	ističe važnost činjenice da se Agencija oslanja na vanjske izvore prihoda radi osiguravanja sredstava za ispunjavanje svojih statutarnih ciljeva;
9.	podsjeća da su za kontrolu ribolovnih aktivnosti prvenstveno odgovorne države članice, dok su zadaće Agencije ograničene na potporu i koordinaciju te pružanje pomoći državama članicama u tom području; posebno ističe važnost doprinosa Agencije usklađivanju kontrole s ujednačenim, predvidljivim i transparentnim nadzorom, izbjegavajući različita tumačenja među državama članicama koja bi mogla dovesti do nejednakog postupanja, kako bi se osigurali jednaki uvjeti i jednakost u kontrolama; ustraje u tome da se nedostatak kontrole ribolovnih aktivnosti ne smije kompenzirati povećanjem dodatnog opterećenja za gospodarske subjekte ili gubitkom jednakih uvjeta za sve;
10.	ističe da je nedavna revizija Uredbe o kontroli ribarstva dovela do povećanja radnog opterećenja Agencije, posebno kad je riječ o pružanju potpore kako bi se omogućila usklađenija primjena pravila među državama članicama; naglašava da bi povećanje obveza bez dostatnih popratnih sredstava umanjilo sposobnost Agencije da obavlja svoje važne zadaće; 
[bookmark: _Hlk219831144]11.	poziva Komisiju da surađuje s Agencijom pri izradi delegiranih i provedbenih akata za nedavno donesenu Uredbu o kontroli ribarstva i propisa koji se odnose na njezine aktivnosti; podsjeća na potrebu za usmjeravanjem sektora u provedbi tog okvira uspostavom projekata kojima se dionicima u ribarstvu i upravama pruža potpora u prijelazu na digitalne alate i ažurirana pravila;
12.	stoga naglašava da se financijski i ljudski resursi kojima Agencija raspolaže moraju zajamčiti i uskladiti sa zadaćama koje su joj dodijeljene i aktivnostima koje treba provesti te da pritom treba izbjegavati dodatan pritisak na rad osoblja i kvalitetu njihovih radnih uvjeta; poziva Agenciju da nastavi ulagati napore kako bi se zajamčila optimalna upotreba dodijeljenih odobrenih sredstava;
13.	poziva Agenciju da pruži potporu državama članicama u nadzoru i utvrđivanju teških prekršaja kako je definirano u Uredbi (EU) 2023/2842, a posebno prekršaja iz članka 90. stavka 2. točke (p) o prisilnom radu; ističe da je važno osigurati odgovarajuće osposobljavanje inspektora EU-a o nadzoru i utvrđivanju teških prekršaja;
14.	prima na znanje da je Agencija 2024. izvijestila da je ukupan broj inspekcija iznosio 45 734, što je povećanje od 1,65 % u odnosu na 2023.; ističe da, iako su se brojevi inspekcijskih pregleda povećali, što upućuje na učinkovitiju raspodjelu resursa, to također pokazuje da su učinkovito praćenje i provedba i dalje ključni u svim vodama EU-a; smatra da povećanje broja inspekcija s najmanje jednim pretpostavljenim prekršajem od 14 % u odnosu na 2023. pruža vrijedan uvid u daljnje jačanje usklađenosti i osiguravanje učinkovitog nadzora; naglašava da bi Agencija trebala održati povećanje svojih inspekcijskih aktivnosti kako bi se ojačala provedba te zaštitili riblji stokovi i egzistencija ribara;
15.	ponovno potvrđuje svoju predanost međunarodnom sustavu utemeljenom na pravilima i ističe važnu ulogu Unije u međunarodnom upravljanju oceanima i diplomaciji; u tom pogledu i kad je riječ o borbi protiv nezakonitog, neprijavljenog i nereguliranog ribolova, ističe da Agencija ima važnu ulogu u poticanju povećane i usklađene primjene postojećih sustava kontrole EU-a kao i suradnje s trećim zemljama kako bi se doprinijelo jačanju globalnog poretka utemeljenog na pravilima i, među ostalim, borbi protiv nezakonitog ribolova te kako bi se osiguralo poštovanje ljudskih prava, uključujući socijalna prava, osoba koje rade na ribarskim plovilima;
16.	naglašava da vjerodostojnost međunarodnog sustava upravljanja održivim ribarstvom utemeljenog na pravilima ovisi i o sposobnosti Unije da zajamči da su proizvodi ribarstva uvezeni iz trećih zemalja na europsko tržište proizvedeni u skladu s istim zahtjevima kao i flote EU-a; upozorava na rizik od nepoštenog tržišnog natjecanja ako ta usklađenost nije strogo zajamčena;
17.	pozdravlja potporu koju EFCA pruža radu Unije u okviru regionalne organizacije za upravljanje ribarstvom i suradnju sa zemljama izvan EU-a radi poboljšanja usklađenosti, izjednačavanja uvjeta i izgradnje kapaciteta; ističe ključnu ulogu Agencije u pružanju potpore državama članicama u koordiniranom praćenju područja ograničenog ribolova koje je uspostavila Opća komisija za ribarstvo Sredozemlja (GFCM);
18.	sa zadovoljstvom konstatira nastavak suradnje Agencije s Agencijom za europsku graničnu i obalnu stražu (Frontex) te s Europskom agencijom za pomorsku sigurnost (EMSA) u cilju potpore nacionalnim tijelima koja obavljaju funkcije obalne straže, u skladu s člankom 8. Uredbe (EU) 2019/473; smatra da je tu riječ o dobrom primjeru suradnje i sinergije među agencijama Unije koji bi trebao poslužiti kao poticaj i nadahnuće agencijama u drugim područjima; potiče Agenciju da nastavi ulagati napore u tom smjeru;
19.	izražava svoje uvjerenje da povećanje suradnje između Agencije i Europske agencije za okoliš (EEA), posebno u pogledu razmjene podataka, i Europske svemirske agencije (ESA) ima kumulativne prednosti; u tom pogledu pozdravlja potpisivanje memoranduma o razumijevanju s EEA-om radi razmjene informacija, znanja i provedbe pilot-projekata na moru, posebno projekta posvećenog morskom otpadu, uključujući praćenje, pronalaženje, prikupljanje i recikliranje ostavljenog ili izgubljenog ribolovnog alata u određenim morskim područjima;
20.	ističe ulogu Agencije u pružanju usluga izgradnje kapaciteta i osposobljavanja trećim zemljama i njezinu ključnu ulogu u jamčenju ravnopravnih uvjeta za sve obalne države;
21.	napominje da, iako je nezakonit, neprijavljen i nereguliran ribolov i dalje ozbiljan izazov u vodama EU-a, ciljana potpora i ojačani kapaciteti mogu poboljšati usklađenost i provedbu; naglašava stoga da bi EFCA trebala nastaviti jačati osposobljavanje i potporu nacionalnim tijelima, inspektorima i lokalnim obalnim zajednicama EU-a radi boljeg otkrivanja, sprječavanja i borbe protiv nezakonitog, neprijavljenog i nereguliranog ribolova;
22.	naglašava ključnu ulogu Agencije u promicanju usklađenosti s međunarodnim pravilima o ribarstvu i osiguravanju istinski jednakih uvjeta između Unije i svih obalnih država, posebno kad je riječ o podijeljenim ribarstvima ili ribarstvima kojima se zajednički upravlja; napominje da je koordinirano djelovanje, i na vanjskoj razini i unutar Unije, ključno za zaštitu održivog ribarstva, očuvanje poštenog tržišnog natjecanja i zaštitu dugoročne socijalne i gospodarske održivosti naših obalnih regija;
23.	napominje da je 31. prosinca 2024. plan radnih mjesta bio 97 % ostvaren i da je zaposleno 75 privremenih djelatnika na 77 mjesta odobrenih u okviru proračuna Unije; prima na znanje povećanje troškova osoblja od 6,7 % u odnosu na 2023.;
24.	ističe predanost Agencije da osigura jednako postupanje prema svim članovima osoblja i postizanje rodne ravnoteže u svim platnim razredima i razinama odgovornosti; zabrinut je zbog toga što žene i dalje čine samo 39 % osoblja zaposlenog u razredu AD 8 ili višem, što je brojka koja stagnira od 2021., iako ukupni postotak ženskog osoblja iznosi 50 %; stoga napominje da je potrebno učiniti više radi postizanja pariteta na upravljačkoj razini; ponavlja svoj poziv Agenciji da provede i ojača svoju strategiju rodne ravnopravnosti i politiku uključivosti;
25.	ponovno potvrđuje svoje uvjerenje da će nedovoljno financiranje i nepostojanje namjenskog i autonomnog fonda za ribarstvo i akvakulturu u prijedlogu Komisije za višegodišnji financijski okvir za razdoblje 2028. – 2034. povećati poteškoće u namjenskoj suradnji između Agencije i država članica; ističe da bi nedostatak dostatnog namjenskog fonda također imao ozbiljne negativne učinke na ribarsku flotu EU-a i njezinu sposobnost usklađivanja s revidiranom Uredbom o kontroli ribarstva te bi time mogao ugroziti potrebnu provedbu zajedničke ribarstvene politike;
26.	zabrinut je i zbog toga što će nedostatak dostatnih i namjenskih sredstava za ribarstvo u budućem VFO-u ugroziti kapacitet Agencije za potporu provedbi zajedničke ribarstvene politike, posebno u usklađivanju kontrole ribarstva među državama članicama, ugroziti borbu protiv nezakonitog, neprijavljenog i nereguliranog ribolova i negativno utjecati na jednake uvjete za flote EU-a u usporedbi s flotama trećih zemalja; žali zbog nedostatka financijskih sredstava te stoga poziva Komisiju i države članice da u sljedećem VFO-u predvide barem jednake iznose stalnih cijena za proračun Agencije;
27.	predlaže davanje razrješnice izvršnoj direktorici Agencije za izvršenje proračuna Agencije za financijsku godinu 2024.

